
Naslov: Vlada je danes na delovnem obisku v Posavju
Napoved za voditelja:

Vlada se danes mudi na delovnem obisku v Posavju. Posavje je po površini druga najmanjša statistična regija v državi, obsega šest občin meri 968 kvadratnih kilometrov. Na njenem območju so leta 2019 po podatkih Sursa živeli štirje odstotki vseh prebivalcev Slovenije. Obisk vlade spremlja naš posavski dopisnik Goran Rovan.
VLADA JE DANES NA DELOVNEM OBISKU V POSAVJU

TO JE PO POVRŠINI DRUGA NAJMANJŠA STATISTIČNA REGIJA V DRŽAVI
Iz Posavja Novinar GORAN ROVAN

Snemalec in montažer MILOŠ ŠANTEK
Delovni posvet vlade pred obiskom Posavja je potekal v viteški dvorani brežiškega gradu, od koder so potem ministri in drugi vladni predstavniki odšli na obiske v številna podjetja, zavode, šole in druge ustanove v šestih posavskih občinah. Ob obisku bodo oziroma so že podpisali tri pisma o nameri – o naložbah brežiške Fakultete za turizem, za izgradnjo novega namakalnega sistema v krški občini in o gradnji mostu čez Krko in obnovi ceste Podbočje-Kostanjevica. V vladni ekipi ni bilo ministrice za šolstvo Kusteceve, ministra za obrambo Tonina in ministra za infrastrukturo Vrtovca. 

Slednji bi bil zagotovo deležen številnih vprašanj, tako o obnovah cest in gradnjah mostov, drugem bloku jedrske elektrarne kot tudi o tem, kdaj bo končno podpisana pogodba za gradnjo trajnega odlagališča NSRAO v Vrbini. Čeprav velja Posavje za največjo energetsko regijo, pa se je samo državni sekretar ministrstva za notranje zadeve Predalič odločil za ogled krške nuklearke. Na ministrstvu za infrastrukturo pravijo, da to ni bilo namerno. Poslušajmo izjavo državnega sekretarja Aleša Miheliča.
ALEŠ MIHELIČ
DRŽAVNI SEKRETAR MINISTRSTVA ZA INFRASTRUKTURO

»Te teme se ne izogibamo. Trdno stojimo za to temo in si je potrebno nujno in pa čimbolj strokovno spopadet s to temo. Minister Vrtovec je na temo jedrske elektrarne imel številne pogovore tako v medijih in takrat, ko je bilo izdano energetsko dovoljenje. Torej vodijo se vsi nadaljnji postopki.«
Vlada bo današnji obisk v Posavju sklenila z običajno javno tribuno o razvoju regije, ki bo potekala v krškem kulturnem domu. Toliko za zdaj. Sicer pa več o tem v naših naslednjih informativnih oddajah.
